REGULAMENTUL (CE) NR. 85/2008 AL COMISIEI
din 30 ianuarie 2008
privind condițiile speciale de acordare a ajutorului pentru depozitarea privată de carne de oaie și de capră
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2529/2001 al Consiliului din 19 decembrie 2001 privind organizarea comună a piețelor în sectorul cărnii de oaie și de capră (1), în special articolul 12 alineatul (2),
întrucât:
(1)
Regulamentul (CEE) nr. 3447/1990 al Comisiei din 28 noiembrie 1990 privind condițiile speciale de acordare a ajutorului pentru depozitarea privată de carne de oaie și de capră (2) a fost modificat de mai multe ori și în mod substanțial (3). Este necesar, pentru motive de claritate și de raționalizare, să se codifice regulamentul menționat.
(2)
Cu privire la acordarea ajutorului pentru depozitarea privată a cărnii de oaie, ar trebui urmate dispozițiile Regulamentului (CE) nr. 6/2008 al Comisiei din 4 ianuarie 2008 de stabilire a normelor de acordare a ajutoarelor pentru depozitarea privată în sectorul cărnii de oaie și de capră (4). Aceste dispoziții trebuie completate sau adaptate.
(3)
Pe lângă valoarea ajutorului acordat pentru o perioadă de depozitare determinată, trebuie stabilite și sumele care să se adauge sau să se scadă de la această valoare în cazul în care perioada de depozitare este prelungită sau redusă.
(4)
Condițiile previzibile pe piață fac necesară prevederea unor perioade de depozitare flexibile, cuprinse între trei și șapte luni.
(5)
În vederea asigurării unor licitații autentice, este necesară stabilirea cantității minime care poate fi depozitată. Trebuie stabilită cantitatea minimă pentru fiecare scoatere din stoc.
(6)
O garanție trebuie să fie constituită pentru garantarea respectării obligațiilor legate de depozitarea privată.
(7)
Măsurile prevăzute în prezentul regulament sunt conforme cu avizul Comitetului de gestionare pentru ovine și caprine,
ADOPTĂ PREZENTUL REGULAMENT:
Articolul 1
Regulamentul (CE) nr. 6/2008 se aplică sub rezerva dispozițiilor prezentului regulament.
Articolul 2
(1) Cererile de acordare a ajutorului pentru depozitare privată se adresează agențiilor de intervenție menționate în anexa I.
(2) În cadrul procedurii de licitație, perioada pentru care se poate licita este de trei luni. Cu toate acestea, perioada efectivă de depozitare se stabilește de către depozitar. Această perioadă poate fi prelungită de la perioada minimă de trei luni la maximum șapte luni. În cazul în care perioada de depozitare depășește trei luni, ajutorul se majorează în funcție de numărul de zile suplimentare, cu 1,45 EUR pe tonă pe zi.
Articolul 3
Cantitatea minimă pe contract este de patru tone exprimate în carne nedezosată.
Articolul 4
Cantitatea minimă pentru fiecare scoatere din stoc se stabilește la 4 tone și este exprimată în greutate de produs pe antrepozit și pe contractant. Cu toate acestea, în cazul în care cantitatea rămasă pe stoc într un antrepozit este mai mică decât această cantitate, se autorizează o operațiune suplimentară de scoatere din antrepozit a unei părți sau a întregii cantități rămase.
În cazul în care aceste condiții pentru scoaterea din antrepozit nu sunt respectate:
-
cuantumul ajutorului pentru cantitatea retrasă se calculează în conformitate cu articolul 6 alineatul (3) din Regulamentul (CE) nr. 6/2008, și
-
se reține 15 % din garanția prevăzută la articolul 5 pentru cantitatea retrasă.
Articolul 5
Valoarea garanției este de 145 EUR pe tonă.
Articolul 6
Regulamentul (CEE) nr. 3447/90 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa III.
Articolul 7
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 ianuarie 2008.